Comunicat de presă

La data de 25 octombrie a fiecărui an, în Europa se celebrează Ziua Justiţiei Civile Europene, eveniment prin care justiţia civilă este adusă în atenţia cetăţenilor, cu scopul de a apropia justiţia de beneficiarii ei, prin a-i ajuta să fie mai bine informaţi cu privire la drepturile lor precum şi modalitatea de funcţionare a sistemului judiciar, a mecanismelor acestuia şi în final, pentru a face sistemul transparent şi de  a facilita accesul justiţiabililor la actul de justiţie.

De aceea, Ziua Europeană a Justiţiei Civile este destinată publicului larg, cetăţenilor, dar şi elevilor, studenţilor precum şi tuturor partenerilor care concură la înfăptuirea actului de justiţie, reamintindu-ne că Justiţia este cu precădere un serviciu public.

În acest context, vineri 25 octombrie 2019, Curtea de Apel Timişoara organizează o consistentă vizită de informare/documentare pentru elevi provenind de la şcoli gimnaziale din Timişoara.

Astfel, vor fi prezenţi la Curtea de Apel Timişoara  un număr de 45 de elevi, însoţiţi de 3 cadre didactice de la Şcoala Gimnazială nr.6 din Timişoara, vizita tinerilor timişoreni fiind coordonată de doamna judecător Maria Biberea.

În sfârşit, cu aceeaşi ocazie, Curtea de Apel Timişoara a iniţiat cea de-a 9-a ediţie a Programului de mentorat (internship), în parteneriat cu Facultatea de Drept din cadrul UVT, parteneriat în cadrul căruia participă aproximativ 25 de studenţi din anul IV şi masteranzi şi tot atâţia judecători de la Judecătoria Timişoara, Tribunalul Timiş şi Curtea de Apel Timişoara.

Acest tip de stagiu de practică reprezintă o inovaţie în tiparul practicii de specialitate din România, studentul desluşind mecanismul procesului de judecată, văzut din culisele instanţei, astfel că discipolul de astăzi poate deveni judecătorul de mâine, fiecare student fiind implicat în activitatea de practică profesională pe lângă un judecător mentor, iar activitatea de mentorat presupune şi reclamă necesitatea contactului profesional direct între aceşti judecători şi studenţii. 

